b'\n_START_ARTICLE_\nPoncij Pilat\n_START_SECTION_\n\xc5\xbdivljenje\n_START_PARAGRAPH_\nPilat je izhajal iz premo\xc5\xbenej\xc5\xa1e rimske dru\xc5\xbeine. O\xc4\x8ditno je moral imeti ustrezne voja\xc5\xa1ke in upravne izku\xc5\xa1nje, saj je bil leta 26 imenovan za upravitelja Judeje. Kot rimski upravitelj de\xc5\xbeele je imel \xc5\xa1iroka pooblastila v voja\xc5\xa1kih in finan\xc4\x8dnih zadevah. Poleg tega je tudi postavljal velikega duhovnika v jeruzalemskem templju in imel nadzor nad tempeljskim premo\xc5\xbeenjem. _NEWLINE_Zgodovinarji ga opisujejo kot surovega \xc4\x8dlovka, ki je bil precej sovra\xc5\xbeen do Judov in ni pokazal dosti posluha za njihove verske potrebe. Filon opisuje, da so se mu Judje upirali in se celo prito\xc5\xbeili cesarju Tiberiju zaradi zlatih \xc5\xa1\xc4\x8ditov, ki jih je dal izobesiti po svoji pala\xc4\x8di v Jeruzalemu. Na Tiberijevo posredovanje je Pilat \xc5\xa1\xc4\x8dite prestavil v Cezarejo._NEWLINE_Jo\xc5\xbeef Flavij poro\xc4\x8da, da je dal Pilat zgraditi akvedukt za oskrbo Jeruzalema z vodo, stro\xc5\xa1ke pa je pokril kar iz tempeljske zakladnice. Mno\xc5\xbei\xc4\x8dne proteste je ukrotil z voja\xc5\xa1ko silo._NEWLINE_Leta 1961 so v Cezareji odkrili kamen z vklesanim napisom (PON)TIVS PILATV(S). To je eden od redkih materialnih virov o \xc5\xbeivljenju Poncija Pilata.\n_START_SECTION_\nPilat v Svetem pismu\n_START_PARAGRAPH_\nPilat je najbolj znan po procesu proti Jezusu. _NEWLINE_Judovski veljaki s Kajfo na \xc4\x8delu so Pilatu pripeljali Jezusa in zahtevali, da ga Pilat usmrti. Pilat se najprej ni hotel vme\xc5\xa1evati v judovske notranje zadeve in je Jezusa poslal k Herodu. Ta je Jezusa sicer zasli\xc5\xa1eval, potem pa ga je vrnil Pilatu. _NEWLINE_Pilatu se Jezus ni zdel nevaren in morda bi ga celo izpustil, a judovski duhovniki so nahujskali ljudi, da so zahtevali Jezusovo kri\xc5\xbeanje. Pilat je mno\xc5\xbeici ponudil, da (zaradi praznika pashe) enega od zapornikov izpusti, a ljudje so izbrali drugega zapornika - Barabo. Ko je Pilat videl, da mno\xc5\xbeica le \xc5\xa1e bolj zahteva Jezusovo smrt, si je simboli\xc4\x8dno umil roke in izjavil, da ne bo on kriv Jezusove smrti. Po tem so Jezusa mu\xc4\x8dili in odvedli na Golgoto, kjer so ga kri\xc5\xbeali._NEWLINE_Zgodbo podajajo vsi \xc5\xa1tirje kanoni\xc4\x8dni evangeliji (Mt 27; Mr 15; Lk 23; Jn 18-19). V vseh poro\xc4\x8dilih je prikazan Pilat v precej pozitivni, judovsko ljudstvo pa v negativni lu\xc4\x8di. Nekateri zgodovinarji trdijo, da to ni zgodovinsko pravilno, pa\xc4\x8d pa je verjetno posledica dogodkov v prvih stoletjih, ko se je kr\xc5\xa1\xc4\x8danstvo raz\xc5\xa1lo z judovstvom, hkrati pa se je zelo raz\xc5\xa1irilo med Rimljani.'